**Informatīvais ziņojums**

**“Par Latvijas turpmākās dalības nodrošināšanu**

**Eiropas Biznesa atbalsta tīklā”**

**Kopsavilkums**

Informatīvais ziņojums “Par Latvijas turpmākās dalības nodrošināšanu Eiropas Biznesa atbalsta tīklā” (turpmāk – Ziņojums) sagatavots pēc Ekonomikas ministrijas iniciatīvas.

Ziņojums izstrādāts, lai informētu par Eiropas Biznesa atbalsta tīkla *(Enterprise Europe Network[[1]](#footnote-2))* (turpmāk – EEN) darbību, kā arī panāktu valdības konceptuālu atbalstu Latvijas turpmākai dalībai EEN un EEN funkciju īstenošanu, izmantojot Eiropas Biznesa atbalsta tīklu Latvijā[[2]](#footnote-3) (turpmāk – EEN Latvija).

Ziņojums ietver īsu izklāstu par EEN mērķi un uzdevumiem, kā arī pārskatu par EEN Latvija līdzšinējo darbību, tostarp sniegtajiem pakalpojumiem un sasniegtajiem rezultātiem, kā arī identificē turpmākos soļus EEN Latvija darbības tālākai nodrošināšanai.

**EEN izveide un EEN attīstība Latvijā**

EEN 2008.gadā 7.februārī atklāja Eiropas Komisijas (turpmāk – EK) priekšsēdētāja vietnieks Ginters Ferhoigens *(Günter Verheugen)*.

EEN ir lielākais uzņēmējdarbības un inovācijas atbalsta tīkls, kas izveidots, lai palielinātu Eiropas Savienības (turpmāk – ES) dalībvalstu uzņēmumu konkurētspēju pasaules tirgos, sniedzot atbalstu galvenokārt mazajiem un vidējiem uzņēmumiem (turpmāk – MVU). Tajā pašā laikā EEN atbalsta pakalpojumi ir pieejami pētniecības organizācijām un centriem, augstākās izglītības iestādēm, kā arī lielajiem uzņēmumiem. Galvenais EEN mērķis ir vairot starptautisko sadarbību un efektīvi izmantot ES un atsevišķu dalībvalstu ieguldījumus uzņēmējdarbības, tehnoloģiju attīstības, kā arī zinātnes un pētniecības programmās, tostarp veicināt kopējo ES ekonomisko izaugsmi un tās iedzīvotāju labklājību. EEN kopumā apvieno vairāk kā 600 sadarbības organizāciju vairāk kā 60 valstīs (Eiropas Savienības (turpmāk – ES) dalībvalstis, ES kandidātvalstis, Eiropas ekonomiskās zonas valstis, trešās valstis) ar nolūku sekmēt šo valstu sadarbību uzņēmējdarbības un inovācijas attīstības jomās gan ES, gan ārpus tās. EEN pamatdarbībā tiek ievērots atvērto durvju *(no wrong door)* princips, kas klientiem (uzņēmumiem) piedāvā vienotus pakalpojumus neatkarīgi no tā, kurā valstī vai kontaktpunktā klients ir vērsies.

EEN Latvija savu darbību uzsāka 2008.gada 29.februārī, apvienojot līdz tam atsevišķi pastāvējušo Eiropas Informācijas centru Rīgā, kas kopš 1997.gada darbojās kā viena no valsts aģentūras “Latvijas Investīciju un attīstības aģentūra” (turpmāk – LIAA) struktūrvienībām un nodibinājuma “Latvijas Tehnoloģiskais centrs” (turpmāk – LTC) paspārnē esošo Inovāciju Rosināšanas centru, kas tika izveidots 1997.gadā.

2007.-2013.gadu periodā EEN darbība tīkla dalībvalstīs, t.sk. Latvijā tika līdzfinansēta no Konkurētspējas un inovācijas ietvarprogrammas *(Competitiveness and Innovation Framework Programme (CIP))*, savukārt 2014.-2020.gadu periodā EEN darbība tiek līdzfinansēta no Uzņēmumu konkurētspējas un mazo un vidējo uzņēmumu programmas *(Programme for the Competitiveness of Enterprises and SMEs (COSME))* un ES pētniecības un inovācijas ietvarprogrammas “Apvārsnis 2020” *(EU Framework Programme for Research and Innovation “Horizon 2020”)*.

**EEN Latvija sniegtie pakalpojumi**

EEN Latvija, īstenojot vienas pieturas aģentūras pieeju, uzņēmējiem sniedz plaša spektra vienotus pakalpojumus gan uzņēmējdarbības, gan inovācijas atbalsta jomā. EEN Latvija sniegtie pakalpojumi ir bezmaksas. Galvenie pakalpojumi uzņēmējdarbības atbalstam:

* *Sadarbības partneru meklēšana.* Sadarbības partneru meklēšanai EEN Latvija klientiem piedāvā vairākus EK vadlīnijās noteiktos un Mazo un vidējo uzņēmumu izpildaģentūras (turpmāk – EASME) izveidotos un uzturētos instrumentus, kas palīdz atrast sadarbības partnerus ārvalstīs. Minēti instrumenti ir izstrādāti, lai nodrošinātu profesionālu un efektīvu informācijas plūsmu starp EEN dalīborganizācijām un MVU. Galvenie instrumenti: (a) biznesa, tehnoloģiju sadarbības profilu izstrāde un publicēšana EASME administrētajā datubāzē *(Partnering opportunities database)*; (b) kontaktu atlase un menedžments, izmantojot EEN tīklā izteiktos intereses apliecinājumus, starptautiskās uzņēmumu datubāzēs, kā arī izmantojot EEN partneru kontaktus, EEN izveidoto nozaru un tematisko darba grupu atbalstu; (c) tirdzniecības misijas (uzņēmēju vizītes) Latvijā un ārvalstīs; (d) kontaktbiržas jeb divpusējās uzņēmēju tikšanās Latvijā un ārvalstīs; (e) specializētie stendi EEN tīkla organizētājās un atbalstītajās starptautiskajās izstādēs.
* *Informācijas nodrošināšana par ārvalstu tirgiem.* EEN Latvija klientiem sniedz informāciju šādās jomās: (a) uzņēmuma pārstāvētās nozares attīstības tendences ārvalsts tirgos, t.sk. statistikas dati; (b) prasības importētājiem/ eksportētājiem, muitas procedūras, dokumentācija, sertifikācija; (c) muitas tarifi un nodokļi; (d) uzņēmējdarbības uzsākšana, piemēram, nodokļu sistēma, uzņēmējdarbības formas, darbinieku pieņemšana darbā, darbinieku nosūtīšana u.c.; (e) specifiskās prasības, piemēram, sanitārās un higiēnas normas, vides prasības u.c.; (f) nozaru uzņēmumu pārstāvošo organizāciju u.c. institūciju kontaktinformācija, t.sk. atbalsts citas informācijas iegūšanai; (g) intelektuālā īpašuma aizsardzība; (h) publiskie iepirkumi.
* *ES likumdošana*. EENLatvija sniedz iespēju uzņēmumiem (a) sniegt atgriezenisko saisti par izaicinājumiem un problēmām, kuras radušās uzņēmumiem ES iekšējā tirgū saistībā ar pastāvošo ES likumdošanu vai politiku, kā arī (b) sniegt atsauksmes, vērtējumu un apsvērumus par topošajām ES likumdošanas un politikas iniciatīvām. Vienlaikus EEN sadarbojas ar (c) SOLVIT[[3]](#footnote-4) atbalsta pakalpojumu sniedzējiem, palīdzot uzņēmumiem laikus risināt problēmas, kas tiem rodas citu ES dalībvalstu (arī Norvēģijas, Lihtenšteinas, Islandes) valsts iestādēm, nepareizi piemērojot ar ES iekšējo tirgu saistītus tiesību aktus.
* *Pieeja finansējumam*. Uzņēmējiem EEN Latvija sniedz konsultācijas par tam piemērotiem finansējuma avotiem Eiropas un reģionālā aspektā (piemēram, programmas “Apvārsnis 2020”, “Eureka”, “Interreg” u.c.), t.sk. nodrošinot iespējas meklēt un piesaistīt projektu partnerus dalībai šajās programmās. Vienlaikus EEN Latvija organizē specializētu kontaktbiržu, kas sniedz iespēju uzņēmējiem, pētniecības organizācijām, augstākās izglītības iestādēm u.c. interesentiem satikt potenciālos sadarbības partnerus no citām valstīm, kuri meklē partnerus dalībai starptautisko programmu uzsaukumos.

Būtiskākie pakalpojumi, ko EEN Latvija nodrošina inovācijas un tehnoloģiju pārneses jomā:

* *Inovācijas vadība jeb menedžments.* EEN Latvija uzņēmumiem piedāvā veikt uzņēmuma inovācijas vadības analīzi, izmantojot vienotu Latvijā un Eiropā aprobētu metodi, kuras rezultātā uzņēmumi var noteikt inovācijas (produkta, tehnoloģijas, pakalpojuma, ražošanas procesu vadības, organizatorisko, biznesa modelēšanas u.c.) procesa kvalitāti, vienlaikus identificējot jomas, kurās nepieciešami uzlabojumi.
* *Tehnoloģiju pārnese.* Pēc pieprasījuma un vajadzību izvērtēšanas EEN Latvija klientam nodrošina tehnoloģiju, zināšanu vai ražošanas metožu nodošanu no viena lietotāja otram, tostarp jau izstrādātu tehnoloģiju pielietošanu citā valstī, lai palīdzētu attīstīt jaunus produktus, tehnoloģijas, procesus vai pakalpojumus. EEN pakalpojums strādā šādos virzienos: (a) uzņēmuma vajadzībām atbilstošu tehnoloģiju un zināšanu identificēšana un piesaiste; (b) uzņēmumā radīto tehnoloģiju un zināšanu nodošana un komercializācijas atbalsts.
* *Pakalpojumi MVU programmas “Apvārsnis 2020” ietvaros.* MVU, kas startēja un ieguva finansējumu programmas “Apvārsnis 2020” apakšprogrammas “MVU Instruments” 1.fāzē un 2.fāzē, kā arī apakšprogrammās *“Fast Track to Innovation”*, *“Future and Emerging Technologies*” EEN Latvija nodrošina: (a) uzņēmumu vajadzību izvērtēšanu un atbilstoša trenera jeb kouča piemeklēšanu; (b) kounčinga procesa nodrošināšanu; (c) uzņēmuma turpmāko attīstības soļu plānošanu.

EEN Latvija sniegtie atbalsta pakalpojumi ieņem nozīmīgu daļu kopējā LIAA pakalpojumu portfelī, veido ciešu sinerģiju ar LIAA īstenojamajām funkcijām un uzdevumiem uzņēmējdarbības veicināšanas, inovācijas un tehnoloģiju jomā, precīzāk – uzņēmējdarbības, t.sk. inovatīvas uzņēmējdarbības uzsākšanas motivēšanas un attīstības, tehnoloģiju pārneses un komercializācijas, sadarbības starp pētniecības un uzņēmējdarbības sektoriem, kā arī jaunuzņēmumu *(start-up)* ekosistēmas izveides Latvijā sekmēšanā.

**Īstenotie projekti EEN Latvija darbības nodrošināšanai**

EEN projekta īstenošanas nodrošināšanai Latvijā laikā no 2008.-2013.gadam starp EK, LIAA kā projekta koordinatoru un LTC kā projekta partneri 2007.gadā tika noslēgts jumta līgums *“Framework Partnership Agreement No 150340 EBISC Latvia”*. Tika noslēgti arī 4 granta līgumi starp EK un LIAA kā projekta koordinatoru (CIP programmas ietvaros):

* *Projekta īstenošana 2008.-2010.gadā:* kopējais projekta finansējuma apjoms 1 588 090 euro, kur EK līdzfinansējums sastādīja 728 234 euro;
* *Projekta īstenošana 2011.-2012.gadā:* kopējais projekta finansējuma apjoms 1 091 049 euro, kur EK līdzfinansējums sastādīja 521 901 euro;
* *Projekta īstenošana 2013.-2014.gadā:* kopējais projekta finansējuma apjoms 1 091 049, kur EK līdzfinansējums sastādīja 521 901 euro.

EEN projekta īstenošanai Latvijā laikā periodā no 2015.-2020.gadam 2015.gadā EK noslēdza jumta līgumu *“Framework Partnership Agreement No 649336”* ar LIAA par projekta īstenošanu konsorcijā, kur LIAA ir projekta koordinators un LTC ir projekta partneris. Starp EK un LIAA kā projekta koordinatoru tika noslēgti arī 4 granta līgumi:

* *Projekta īstenošana 2015.-2016.gadā:* kopējais projekta finansējuma apjoms 989 444 euro, kur EK (COSME programma) līdzfinansējums sastādīja 419 296 euro;
* *Projekta īstenošana 2015.-2016.gadā (pakalpojumi programmas “Apvārsnis 2020” apakšprogrammas “MVU Instruments” 1.fāzes un 2.fāzes uzvarētājiem):* kopējais projekta finansējuma apjoms 49 417,50 euro (100% finansējums no programmas “Apvārsnis 2020”);
* Projekta īstenošana 2017.-2018.gadā: kopējais projekta finansējuma apjoms 989 444 euro, kur EK (COSME programma) līdzfinansējums sastādīja 419 296 euro.
* *Projekta īstenošana 2017.-2018.gadā* *(pakalpojumi programmas “Apvārsnis 2020” apakšprogrammas “MVU Instruments” 1.fāzes un 2.fāzes uzvarētājiem):* kopējais projekta finansējuma apjoms 45 548 euro (100% finansējums no programmas “Apvārsnis 2020”);

Šajā COSME programmas un programmas “Apvārsnis 2020” plānošanas periodā (2014.-2020.) paredzēts noslēgt vēl divus granta līgumus COSME programmas un divus granta līgumus programmas “Apvārsnis 2020” ietvaros EEN projekta īstenošanai 2019.gadā un 2020.-2021.gados, kā arī aktīvi darboties jaunā perioda EEN projekta pieteikuma izstrādē un realizācijā.

**EEN Latvija sasniegtie rezultāti un rezultātu uzraudzība**

EEN Latvija darbības ietvaros laikā no 2008.-2017.gadam organizēts 171 seminārs un apmācības Latvijas uzņēmumiem par inovācijas, ārējo tirgu un ES jautājumiem. Paralēli EEN Latvija eksperti snieguši 14 393 dažādas konsultācijas par intelektuālā īpašuma, biznesa sadarbības, ES programmās pieejamā finansējuma piesaistes jautājumiem, veikts 401 tehnoloģiju un inovāciju audits, organizēti 59 brokeru pasākumi un ārvalstu misijas, tostarp sagatavoti 906 Latvijas uzņēmumu biznesa sadarbības piedāvājumi, 301 Latvijas uzņēmumu tehnoloģiju sadarbības piedāvājums un izplatīti 49 Latvijas uzņēmumu pētniecības sadarbības piedāvājumi. Vienlaikus šajā laika periodā noslēgti 77 biznesa, 97 tehnoloģiju līgumi un 30 pētniecības sadarbības līgumi.

EEN Latvija darbības nodrošināšanai tika izstrādāta darba programma gan 5 gadu griezumā, gan regulāri tiek izstrādāta precizēta darba programma katram konsultāciju periodam. Programmā tiek atrunāta EEN projekta īstenošana un tā loma EEN projektu iesaistītajās organizācijās (t.i., LIAA un LTC), sinerģija ar citiem uzņēmējdarbības un inovāciju ekosistēmas dalībniekiem un pieejamiem atbalsta instrumentiem (t.sk., valsts budžeta un ES struktūrfondu līdzfinansētajiem). Tiek pozicionēts, ka piedāvājot EEN pakalpojumus konsorcijs papildina organizāciju esošos pakalpojumus un sniedz pievienoto vērtību uzņēmējdarbības atbalsta ekosistēmai valstī.

EEN Latvija darbības uzraudzībai, kā arī priekšlikumu sagatavošanai, kas sniegtu ieguldījumu EEN Latvija darbības pilnveidošanā, ar Ekonomikas ministrijas 2016.gada 4.aprīļa rīkojumu Nr.70 izveidota Eiropas Biznesa atbalsta tīkla Latvijā uzraudzības padome (turpmāk – EEN-LV Padome). EEN-LV Padomes, kas darbojas kā uzraudzības darba grupa, sastāvā iekļauti pārstāvji no Ekonomikas ministrijas, Izglītības un zinātnes ministrijas, Latvijas Darba devēju konfederācijas, Latvijas Pašvaldību savienības, Latvijas Universitātes, Rīgas Tehniskās universitātes, Latvijas Lauksaimniecības universitātes. EEN-LV Padomi vada Ekonomikas ministrija. Informāciju par EEN Latvija darbības progresu EEN-LV Padomei sagatavo un sniedz LIAA un LTC. Laikā no EEN-LV Padomes izveidošanas brīža līdz 2018.gadam ir notikušas jau vairākas EEN-LV Padomes sanāksmes, kuru laikā vērtēti EEN Latvija ieviešanas rezultāti, kā arī pārrunātas un noteiktas EEN Latvija darbības prioritātes un vadlīnijas.

EEN izveides pamatojums un pakalpojumu klāsts ir minēts EK regulas Nr.1827/2013 10.pantā, kas cita starpā nosaka to, ka EEN īstenošanu cieši saskaņo ar dalībvalstīm, lai atbilstoši subsidiaritātes principam novērstu darbību dublēšanos, kā arī Eiropas Biznesa atbalsta tīkla uzsaukumā. Detalizētāk obligātās aktivitātes, kas jāīsteno, ir definētas katra perioda konsultāciju dokumentos.

**Turpmākie soļi EEN funkciju īstenošanai Latvijā**

Ar nolūku nodrošināt EEN darbību dalībvalstīs, t.sk. Latvijā 2019.gadā, kā arī periodā no 2020.-2021.gadam, EK COSME programmas ietvaros organizē projektu iesniegumu konkursus, kuru ietvaros tiek izvēlēti nacionālie partneri EEN atbalsta pakalpojumu sniegšanai konkrētā dalībvalstī. EK nodrošina līdzfinansējumu 40%-50% apmērā, atbilstoši projektu konkursa rezultātiem.

EEN funkciju īstenošanai 2019.gadā LIAA kā projekta koordinators gatavo projekta pieteikumus, kas COSME programmas un programmas “Apvārsnis 2020” uzsaukumā iesniedzams līdz 2018.gada 5.jūnijam. Konkursa rezultāti provizoriski būs pieejami 2018.gada septembra beigās, tostarp sekmīga projekta rezultātā līguma slēgšana ar EK paredzama 2018.gada nogalē.

Savukārt EEN īstenošanai laika posmā no 2020.-2021.gadam zināms, ka EK projektu iesniegumu atlasi COSME programmas un programmas “Apvārsnis 2020” ietvaros organizēs 2019.gada aprīlī ar projektu iesniegšanas termiņu līdz 2019.gada jūnijam. Provizoriski paredzams, ka konkursa rezultāti par EEN īstenošanu dalībvalstīs laikā no 2020.-2021.gadam būs pieejami līdz 2019.gada septembra beigām, savukārt līguma slēgšana ar EK plānota 2019.gada nogalē. Arī šajā periodā LIAA kā projekta koordinators plāno sagatavot un iesniegt projekta pieteikumu atbalsta saņemšanai EEN darbības nodrošināšanai Latvijā.

|  |
| --- |
| **Plānotais finansējums EEN īstenošanai Latvijā 2019.-2021.g. (euro)[[4]](#footnote-5)** |
| **2019.gads** | **2020.gads** | **2021.gads** |
| *Eiropas Komisijas finansējums*  |
| 246 984 | 246 984 | 246 984 |
| *Valsts budžeta līdzfinansējums* |
| 284 574 | 284 574 | 284 574 |
| ***Finansējums kopā*** |
| 531 558 | 531 558 | 531 558 |

Tabulā atspoguļots plānotais EK un Latvijas valsts līdzfinansējums projektam, bet projekta īstenošanai nepieciešams arī priekšfinansējums. Pēc katra granta līguma noslēgšanas (COSME programma) EK projekta īstenošanai ieskaita avansu 70% apmērā no finansējuma apjoma, kas paredzēts diviem gadiem. Atlikušo daļu EK ieskaita pēc gala atskaites saņemšanas un akceptēšanas, kas notiek nākamajā gadā pēc divu gadu perioda. Projekta plānotais finansējums ilgtermiņa saistībās 2019., 2020. un 2021. gadam apakšprogrammā 67.06.00 “Eiropas Kopienas iniciatīvas projekti” tiks precizēts atbilstoši noslēgtajiem granta līgumiem.

Pēc EK un EASME aģentūras darbinieku paustās informācijas EEN projekta darbība tiek plānota arī pēc 2021.gada un tā tiks iezīmēta jaunajā plānošanas periodā. Vienlaikus jānorāda, ka par EEN iniciatīvas turpināšanu iestājās arī ES Eiropas reģionu komiteja, kas 2018.gada 31.janvārī un 1.februārī notiekošajā plenārsesijā, kas bija veltīta programmas COSME nākotnei, atzinīgi novērtēja EEN iniciatīvu un izteica stingru atbalstu EEN darbības turpināšanai.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza: valsts sekretārs Ē.Eglītis

02.08.2018.

10531

M.Jansons, 67013057

Martins.Jansons@em.gov.lv

1. EEN interneta vietne: <https://een.ec.europa.eu/> (skatīts: 24.04.2018.) [↑](#footnote-ref-2)
2. EEN Latvija interneta vietne: <http://www.een.lv/> (skatīts: 24.04.2018.) [↑](#footnote-ref-3)
3. SOLVIT interneta vietne: <http://ec.europa.eu/solvit/index_lv.htm> (skatīts: 24.04.2018.) [↑](#footnote-ref-4)
4. Norādītais finansējuma ir indikatīvs balstīts uz aprēķiniem par laika posmā no 2008.-2019.gadam EEN īstenošanai piešķirto finansējuma apmēru. [↑](#footnote-ref-5)